b'\n_START_ARTICLE_\nAlexandra David-N\xc3\xa9el\n_START_SECTION_\nNuoruus\n_START_PARAGRAPH_\nAlexandra David-N\xc3\xa9el syntyi vuonna 1868 Pariisin esikaupungissa Saint-Mand\xc3\xa9ssa. H\xc3\xa4nen alkuper\xc3\xa4inen nimens\xc3\xa4 oli Louise Eug\xc3\xa9nie Alexandrine Marie David. H\xc3\xa4nen is\xc3\xa4ns\xc3\xa4 oli ranskalainen toimittaja ja opettaja. \xc3\x84iti oli kotoisin Belgiasta, jonne perhe muutti, kun Alexandra oli kuusivuotias._NEWLINE_Alexandra Davidin is\xc3\xa4 Louis oli vapaamuurari, joka tunsi muun muassa anarkistisen maantieteilij\xc3\xa4n \xc3\x89lis\xc3\xa9e Reclus\xe2\x80\x99n, joka vaikutti my\xc3\xb6s Alexandra Davidin ajatteluun. H\xc3\xa4n vietti lapsuudessaan ja nuoruudessaan aikaa Reclus\xe2\x80\x99n kanssa ja kiinnostui t\xc3\xa4m\xc3\xa4n vaikutuksesta feminismist\xc3\xa4 ja anarkismista.\n_START_SECTION_\nEnsimm\xc3\xa4iset matkat\n_START_PARAGRAPH_\nDavid teki jo 17-vuotiaana ensimm\xc3\xa4isen matkansa Belgiasta junalla Sveitsin kautta Italiaan. Seuraavana vuonna h\xc3\xa4n py\xc3\xb6r\xc3\xa4ili Euroopassa ja p\xc3\xa4\xc3\xa4tyi my\xc3\xb6s Lontooseen, miss\xc3\xa4 h\xc3\xa4n osallistui ryhm\xc3\xa4\xc3\xa4n, joka oli yhteydess\xc3\xa4 Helena Blavatskyn teosofiseen seuraan. H\xc3\xa4n k\xc3\xa4\xc3\xa4ntyi tuolloin p\xc3\xa4iv\xc3\xa4kirjansa mukaan buddhalaisuuteen._NEWLINE_David muutti 21-vuotiaana Pariisiin ja k\xc3\xa4vi Sorbonnen yliopiston it\xc3\xa4maisten uskontojen kursseille. Naisia ei viel\xc3\xa4 tuolloin hyv\xc3\xa4ksytty varsinaisiksi oppilaiksi. David opiskeli it\xc3\xa4maisia uskontoja my\xc3\xb6s Guimet-museon lukusalissa._NEWLINE_David pystyi vuonna 1890 l\xc3\xa4htem\xc3\xa4\xc3\xa4n Intiaan saatuaan iso\xc3\xa4idilt\xc3\xa4\xc3\xa4n perinn\xc3\xb6n. H\xc3\xa4n asui Intiassa, kunnes h\xc3\xa4nen rahansa loppuivat. Palattuaan Eurooppaan h\xc3\xa4n kiersi oopperaseurueessa ja k\xc3\xa4ytti lavanime\xc3\xa4 Mademoiselle Myrial. Seurue vieraili muun muassa monissa Ranskan Pohjois-Afrikan siirtomaissa. Tunisissa h\xc3\xa4n tapasi rautatieinsin\xc3\xb6\xc3\xb6ri Philippe N\xc3\xa9elin, jonka kanssa h\xc3\xa4n meni naimisiin vuonna 1904. Ajalle poikkeuksellisesti David-N\xc3\xa9el piti oman sukunimens\xc3\xa4 ja lis\xc3\xa4si nimeens\xc3\xa4 miehens\xc3\xa4 nimen v\xc3\xa4liviivalla._NEWLINE_David-N\xc3\xa9el alkoi vuonna 1909 keskitty\xc3\xa4 aasialaisiin ja buddhalaisiin teemoihin. H\xc3\xa4n oli vuodesta 1893 kirjoittanut sanomalehtiin feministisist\xc3\xa4 ja anarkistisista aiheista salanimill\xc3\xa4 Alexandra David ja Mitra. H\xc3\xa4n alkoi saada mainetta it\xc3\xa4maisten uskontojen tuntijana, ja h\xc3\xa4n opettikin aiheesta.\n_START_SECTION_\nIntiassa ja Sikkimiss\xc3\xa4\n_START_PARAGRAPH_\nDavid-N\xc3\xa9el matkusti vuonna 1911 Ranskan opetusministeri\xc3\xb6n apurahan turvin uudestaan Intiaan, miss\xc3\xa4 h\xc3\xa4n opiskeli sanskritia Varanasissa. H\xc3\xa4n oli luvannut miehelleen palaavansa kotiin 18 kuukauden p\xc3\xa4\xc3\xa4st\xc3\xa4, mutta matkasta tuli huomattavasti pidempi. David-N\xc3\xa9el tapasi miehens\xc3\xa4 seuraavan kerran vasta toukokuussa 1925._NEWLINE_David-N\xc3\xa9el tapasi matkalla 13. dalai-laman Thubten Gyatson ja vieraili Sikkimin kuningaskunnan kuninkaallisessa luostarissa, miss\xc3\xa4 h\xc3\xa4n tapasi kruununprinssi Sidkeong Tulku Namgyalin. David-N\xc3\xa9el asui Sikkimiss\xc3\xa4 vuosien 1914\xe2\x80\x931916 aikana yli vuoden luolassa. H\xc3\xa4nelle tuotiin sinne ateria p\xc3\xa4iv\xc3\xa4ss\xc3\xa4. Yksi h\xc3\xa4nt\xc3\xa4 auttaneista munkeista oli Aphur Yongden, josta tuli David-Ne\xc3\xa9lin matkakumppani ja adoptiopoika.\n_START_SECTION_\nNaamioituneena Lhasaan\n_START_PARAGRAPH_\nDavid-N\xc3\xa9el ja Yongden ylittiv\xc3\xa4t vuonna 1916 luvattomasti Tiibetin kuningaskunnan rajan. Tiibet oli suljettu ulkomaalaisilta, ja heid\xc3\xa4t karkotettiin maasta. He eiv\xc3\xa4t voineet matkustaa Eurooppaankaan, sill\xc3\xa4 ensimm\xc3\xa4inen maailmansota esti matkustajalaivaliikenteen. He suuntasivat Euroopan sijaan Japaniin, jossa he tapasivat muun muassa buddhalaismunkki Ekai Kawaguchin, joka oli vieraillut Tiibetin pyh\xc3\xa4ss\xc3\xa4 kaupungissa Lhasassa kiinalaisl\xc3\xa4\xc3\xa4k\xc3\xa4riksi naamioituneena._NEWLINE_David-N\xc3\xa9el p\xc3\xa4\xc3\xa4tti Kawaguchin innoittamana pyrki\xc3\xa4 my\xc3\xb6s Lhasaan. H\xc3\xa4n l\xc3\xa4hti Yongdenin kanssa Kiinan halki, ja joskus 1920-luvun alkupuolella he viettiv\xc3\xa4t aikaa Kumbumin luostarissa. He j\xc3\xa4iv\xc3\xa4t talvella 1922\xe2\x80\x931923 kiinni Gobin autiomaasta, ja heid\xc3\xa4t karkotettiin. David-N\xc3\xa9el ja Yongden p\xc3\xa4\xc3\xa4siv\xc3\xa4t Lhasaan lopulta vuonna 1924 kaakkoista reitti\xc3\xa4. David-N\xc3\xa9el oli naamioitunut tiibetil\xc3\xa4iseksi naiseksi ja Yongden t\xc3\xa4m\xc3\xa4n pojaksi.\n_START_SECTION_\nSuosituksi kirjailijaksi\n_START_PARAGRAPH_\nDavid-N\xc3\xa9el vietti kaksi kuukautta Lhasassa ja palasi Ranskaan kev\xc3\xa4\xc3\xa4ll\xc3\xa4 1925. H\xc3\xa4n kirjoitti matkoistaan lehtiin, ja kirjoitukset julkaistiin kirjana 1927. Kirja oli suosittu, ja siit\xc3\xa4 saatujen tulojen ansiosta David-N\xc3\xa9el osti talon Dignest\xc3\xa4, miss\xc3\xa4 h\xc3\xa4n asui Yongdenin kanssa._NEWLINE_David-N\xc3\xa9el p\xc3\xa4\xc3\xa4tti vuonna 1937 palata Kiinaan Kumbumin luostariin. Kiinassa h\xc3\xa4n joutui olemaan useamman vuoden toisen maailmansodan syttymisen takia. David-N\xc3\xa9el asettuu paikoilleen Digneen vasta 78-vuotiaana ja keskittyy t\xc3\xa4m\xc3\xa4n j\xc3\xa4lkeen kirjoitusty\xc3\xb6h\xc3\xb6ns\xc3\xa4._NEWLINE_David-N\xc3\xa9el eli yli 100-vuotiaaksi ja kuoli kuusi viikkoa ennen 101-vuotissyntym\xc3\xa4p\xc3\xa4iv\xc3\xa4\xc3\xa4ns\xc3\xa4. H\xc3\xa4nen tuhkat siroteltiin Gangesjokeen l\xc3\xa4hell\xc3\xa4 Varanasia.\n_START_SECTION_\nVaikutus\n_START_PARAGRAPH_\nDavid-N\xc3\xa9el oli ensimm\xc3\xa4isi\xc3\xa4 ihmisi\xc3\xa4, jotka popularisoivat tiibetinbuddhalaisuuden l\xc3\xa4nsimaissa. H\xc3\xa4n nousi suosituksi vuonna 1927 julkaistun kirjansa my\xc3\xb6t\xc3\xa4. Kirjassa h\xc3\xa4n kertoi matkastaan Lhasaan. David-N\xc3\xa9elista tuli kirjan ansiosta kansainv\xc3\xa4lisesti tunnettu naistutkimusmatkailija ja suosittu Tiibetin ja buddhalaisuuden tuntija._NEWLINE_Monet sukupolvensa edustajista kiinnostuivat Aasiasta sek\xc3\xa4 it\xc3\xa4maisista uskonnoista ja filosofiasta David-N\xc3\xa9elin kirjojen my\xc3\xb6t\xc3\xa4. Heihin kuuluivat muun muassa Alan Watts, joka kirjoitti esipuheen David-N\xc3\xa9elin teoksen The Secret Oral Teachings in Tibetan Buddhist Sects Yhdysvaltain-painokseen, sek\xc3\xa4 beat-sukupolven edustajat Jack Kerouac, Allen Ginsberg ja Gary Snyder. Ginsberg on kertonut kiinnostuneensa syvemmin buddhalaisuudesta ja k\xc3\xa4\xc3\xa4ntyneens\xc3\xa4 uskontoon David-N\xc3\xa9elin kirjoitusten ansiosta.'